སློབ་གསོའི་ལས་དོན་ནི་མི་གཞན་ལ་བརྩེ་བ་འཛིན་པའི་ལས་རིགས་ཤིག་སྟེ།བརྩེ་བ་དེ་སློབ་མའི་བློ་སྒོ་འབྱེད་པའི་ལྡེ་མིག་ཡིན་ལ།ཤེས་རིག་གི་ནུས་པ་འདོན་སྤེལ་བྱེད་སའི་འབྱུང་ཁུངས་ཀྱང་ཡིན།གྲགས་ཆེ་བའི་སློབ་གསོ་པ་སུའུ་ཧུ་ལིན་སི་ཅིས་གསུང་རྒྱུར་སློབ་གསོའི་རྟོགས་དཀའ་བ་ཡོད་ཚད་ནི་སློབ་མར་བདག་སྐྱོང་ཇི་ལྟར་བྱེད་རྒྱུ་ཡིན།ཞེས་པ་ནང་བཞིན་བརྩེ་བ་མེད་དུས་སློབ་གསོའི་བྱ་བ་གླེང་ཐབས་མེད་པར་བཤད་ཆོགརྒྱུ་རྐྱེན་དེའི་དབང་གིས་སློབ་གསོ་གཏོང་མཁན་རྣམས་ཀྱིས་རྨང་གཞི་ཞན་པའི་སློབ་མར་ཕྱོགས་ལྷུང་གི་ལྟ་ཚུལ་མི་འཛིན་པར་ཤ་ཚ་བ་དང་།སྐུལ་སློང་།བདག་སྐྱོང་།ཡིད་ཆེས་ཀྱི་རྣམ་པ་ལྷག་བསམ་རྣམ་དག་པ་ཞིག་འདོན་ཐུབ་རྒྱུ་ནི་ཚན་རིག་རང་བཞིན་གྱི་གྲུབ་འབྲས་ལྡན་པའི་སློབ་གསོའི་ཐབས་ལམ་ཉག་ཅིག་སྟེ།དེག་སློབ་ཕན་ཚུན་གཅིག་སེམས་གཅིག་ལ་རྒྱུས་མངའ་བར་བྱས་ཚེ་ད་གཟོད་རྩིང་སྤྱོད་ཅན་གྱི་སློབ་མ་གང་དེ་གནམ་ས་བླ་འོག་བསྒྱུར་བ་ལྟ་བུའི་ཡ་རབས་ཚུལ་ལྡན་གྱི་མི་སྣ་ཞིག་ཏུ་བསྒྱུར་ཐུབ།སྤྱིར་བཤད་ན་རྨང་གཞི་ཞན་པའི་སློབ་མ་དེ་དག་ཀྱང་ནམ་ཡིན་རུང་ཕྱོགས་ཀུན་ལ་རྨོངས་པ་ཞིག་གཏན་ནས་མ་ཡིན་པར་ཁོ་ཚོ་ལའང་རང་རང་གི་དགེ་མཚན་དང་དམིགས་འབེན་གང་ལེགས་ཡོད་ཕྱིན།དགེ་རྒན་གྱིས་ངེས་པར་དུ་ཁོ་ཚོའི་རྒྱུད་ཀྱི་ཡོན་ཏནཚོར་བ་བྱས་ཏེ་བསྔགས་བརྗོད་བྱེད་པ་དང་།དེ་མིན་ཤ་ཚ་ཚ་དང་སྙིང་ཉེ་ཉེ་སྒོ་ནས་གདེང་འཇོག་བྱེད་ཀྱིན་པའི་སྣང་ཚུལ་ཁོ་ཚོར་རྟོགས་སུ་བཅུག་ནས་འཛིན་གྲྭ་སྤྱིའི་སྒྲིག་སྲོལ་དང་མི་མཐུན་པའི་བྱ་བྱེད་ཡོ་བསྲང་བྱེད་དུ་འཇུག་པ་ལས་རང་རང་གི་མ་འཁྲུལ་མ་ནོར་བའི་སྤྱོད་ལམ་ལ་ངོས་ཟིན་གཏིང་ཟབ་མོ་ཞིག་ཐོབ་པར་བྱེད་རྒྱུ་ནི་གལ་འགངས་ཆེ་བར་བསམས།